Mitsubishi Eclipse

Mitsubishi Eclipse je športový automobil, ktorý v rokoch 1989 až 2011 vyrábala japonská automobilka Mitsubishi Motors. Spočiatku sa vyrábal v karosárskej verzii kupé, ale v roku 1996 pribudla aj verzia kabriolet. Nazvaný bol podľa neporaziteľného anglického koňa Eclipse z 18. storočia, ktorý vyhral 26 pretekov. Predával sa tiež ako Eagle Talon a Plymouth Laser prostredníctvom úzkej spolupráce s automobilkou Chrysler Corporation.

Prvé dve generácie (1G a 2G) zdieľali automobilovú platformu a súčiastky s modelmi Eagle Talon a Plymouth Laser. Vznikli pri úzkej spolupráci automobilky Mitsubishi Motors a Chrysler Corporation. Ich partnerstvo bolo známe ako Diamond-Star Motors (DSM). V Japonsku boli prvé dve generácie predávané v maloobchodnom reťazci nazývanom Mitsubishi Car Plaza. Tretia generácia (3G) zdieľala redizajnovanú platformu s modelmi Chrysler Sebring a Dodge Stratus. Počas Mája 2005 bola predstavená štvrtá a zároveň posledná generácia (4G), ktorá nahradzovala platformu Chrysler používanú v prvých troch generáciách s platformou PS.

Model Eclipse sa oficiálne predával v Severnej Amerike, Ománe, Južnej Kórey, Filipínach, Brazílii, Saudskej Arábii, Kuvajte, Spojených arabských emirátoch a Číne. Koncom augusta 2011 vyšiel z výrobnej linky posledný model Eclipse, pričom jeho predaj bol určený pre charitatívne účely.

Prvá generácia (1G; 1989 – 1994)

Prvá generácia Mitsubishi Eclipse sa predával ako štvorvalcové športové kupé. Na výber boli štyri úrovne výbavy: prvé tri mali predný náhon a vrcholom bol model s pohonom 4 × 4. Vrcholné modely s predným náhonom alebo pohonom 4 × 4 boli vybavené turbodúchadlom prepĺňaným motorom.

Úrovne výbavy
 Eclipse: Základný model s predným náhonom a 92-koňovým atmosférickým motorom 4G37 s objemom 1,8 litra, 8 ventilmi a rozvodom SOHC.
 Eclipse GS: Upravený model s predným náhonom v lepšej výbave.
 Eclipse GS DOHC: Upravený model s predným náhonom vybavený atmosférickým motorom 4G63 s objemom 2,0 litra a rozvodom DOHC
 Eclipse GS DOHC AWD: Vybavený atmosférickým motorom 4G63 s výkonom 110 kW/150 koní (pohon 4 × 4 bol dostupný iba v Európe). Všetky tieto modely boli dostupné len s 5-rýchlostnou manuálnou prevodovkou a zadným samosvorným diferenciálom. Základnou výbavou bolo ABS, presklená strecha, tempomat a centrálne zamykanie.
 Eclipse GST: Vrcholný model s predným náhonom vybavený turbodúchadlom prepĺňaným motorom 4G63T s objemom 2,0 litra, 16 ventilmi, rozvodom DOHC a výkonom 180 až 195 koní.
 Eclipse GSX: Model s pohonom 4 × 4 vybavený turbodúchadlom prepĺňaným motorom 4G63T s objemom 2,0 litra, 16 ventilmi, rozvodom DOHC a výkonom 180 až 195 koní.

Druhá generácia (2G; 1994 – 1999)

Druhá generácia  bola uvedená v roku 1995 ako kupé a v roku 1996 ako kabriolet (Spyder). Kabriolet bol dostupný v dvoch výbavách: GS a GS-T. Pohonnou jednotkou pre GS spyder bol atmosférický motor 4G64. Pre kupé verziu GS boli dostupné 2 motory - 4G63 (pre európu) a 420A (pre USA). Motory mali výkon 107kW a kompresný pomer 10.0:1. Verzia GS-T (Spyder aj Coupé) mala motor 4G63 ako atmosféra, len s obmenou vnútorností a pridaním turba Garrett T25 - piesty s kompresným pomerom 8.5:1, ostreky piestov v bloku, iné vačkové hriadele. Verzia GS-T mala taktiež upravený aj motorový priestor (Poistková skrinka, filter sania a samotné hliníkové sanie malo pridaný senzor absolútneho tlaku (z angl. Absolute Pressure Sensor) a iné výfukové zberače kvôli turbu). Najvyššia verzia GSX ponúkala pevný pohon 4x4. Zmena oproti GS-T sa prejavila na zotrvačníku, ktorý musel byť menší, aby bolo možné zapojenie hriadele na pohon aj zadných kôl, musela byť vymenená prevodovka, pridaný kardanový hriadeľ, zadný diferenciál a poloosy. Zadná náprava musela byť zmenená, taktiež nádrž s výrezom na kardanový hriadeľ. V roku 1997 prišiel Facelift, ktorý sa týkal hlavne exteriéru. Zmenený bol predný nárazník, ktorý dodal autu dravý výzor. Taktiež sa zmenil aj zadný nárazník, ktorý získal oblejšie tvary a spiatočkové polmesiačikové svetlá boli zmenené a presunuté od ŠPZ ďalej k okrajom nárazníka. Predné svetlá si tiež prešli redizajnom. Zmenám sa nevyhli ani prahové lišty, či spätné zrkadlá a zadný oblý 3-dielny spoiler bol vymenený za 1- dielny vysoký tzv. "High Rise" spoiler.

Existovali 2 rozdielne verzie áut, ktoré záviseli od trhu, na ktorom sa predávali. Európa - európske zadné svetlá s oranžovými smerovkami, predné aj zadné hmlovky, bez tempomatu a mierne rozdielnej kabeláže oproti US verzií.
Amerika - zadné jednoliate červené zadné svetlá, predné smerovky slúžili ako obrysové svetlá spolu so stretávacími. Americká verzia obsahovala tempomat.
Verzie áut nezáviseli na úrovni výbavy.

Úrovne výbavy
 Eclipse RS: Základný model s predným náhonom a motorom 420A s objemom 2,0 litra, rozvodom DOHC a výkonom 103 kW/140 koní. Nedisponoval ukazateľom tlaku oleja a na zadnej náprave mal bubnové brzdy. Predávaný iba v Amerike.
 Eclipse GS: Lepšie vybavený model s predným náhonom a motorom 420A/4G63 s objemom 2,0 litra, rozvodom DOHC a výkonom 105 kW/107kW . Táto verzia prišla so zadnými kotúčovými brzdami, klimatizáciou a ukazateľom tlaku oleja.
 Eclipse GS Spyder: Kabriolet s predným náhonom a motorom 4G64 s objemom 2,4 litra, rozvodom DOHC, 16 ventilmi a výkonom 105 kW/141 koní.
 Eclipse GS-T: Kupé s predným náhonom a prepĺňaným motorom 4G63 s objemom 2,0 litra, rozvodom DOHC, 16 ventilmi a výkonom 157 kW/210 koní. V tejto verzií pribudol budík tlaku turba.
 Eclipse GS-T Spyder: Kabriolet s predným náhonom a prepĺňaným motorom 4G63 s objemom 2,0 litra, rozvodom DOHC, 16 ventilmi a výkonom 157 kW/210 koní.
 Eclipse GSX: Model s pohonom 4 × 4 a prepĺňaným motorom 4G63 s objemom 2,0 litra, rozvodom DOHC, 16 ventilmi a výkonom 157 kW/210 koní.

Tretia generácia (3G; 2000 – 2005)

Eclipse vo svojej tretej generácii v roku 1999 podstúpilo zmenu, blízku dizajnovej štúdie Mitsubishi SST, ktorá bola predstavená na autosalóne North American International Auto Show v roku 1998. Bolo prvým konceptom, ktorý bol predstavený automobilkou Mitsubishi v USA.

Motor 4G63 bol nahradený dvomi pohonnými jednotkami: 2,4-litrovým 16-ventilovým SOHC radovým 4-valcom 4G64 s výkonom 108 kW/147 koní a 3,0-litrovým 24-ventilovým SOHC vidlicovým 6-valcom 6G72 s výkonom 151 kW/205 koní.

Úrovne výbavy
 Eclipse RS & GS: Základný model s predným náhonom s 2,4-litrovým radovým štvorvalcom 4G64 so 16 ventilmi, rozvodom SOHC a výkonom 110 kW/150 koní.
 Eclipse GS Spyder: Kabriolet s predným náhonom s 2,4-litrovým radovým štvorvalcom 4G64 so 16 ventilmi, rozvodom SOHC a výkonom 110 kW/150 koní.
 Eclipse GT: Model s predným náhonom vybavený 3,0-litrovým vidlicovým šesťvalcom s 24 ventilmi, rozvodom SOHC a výkonom 147 kW/200 koní.
 Eclipse GT Spyder: Kabriolet s predným náhonom vybavený 3,0-litrovým vidlicovým šesťvalcom s 24 ventilmi, rozvodom SOHC a výkonom 147 kW/200 koní (pre modelový rok 2003 upravený na 155 kW/210 koní).
 Eclipse GTS: Model s predným náhonom vybavený 3,0-litrovým vidlicovým šesťvalcom s 24 ventilmi, rozvodom SOHC a výkonom 155 kW/210 koní.
 Eclipse GTS Spyder: Kabriolet s predným náhonom vybavený 3,0-litrovým vidlicovým šesťvalcom s 24 ventilmi, rozvodom SOHC a výkonom 155 kW/210 koní.

Bezpečnosť
National Highway Traffic Safety Administration (NHTSA) určila nárazové testy pre Eclipse rôznych modelových rokov:

Štvrtá generácia (4G; 2006 – 2011)

Štvrtá generácia bola upravená podľa druhej generácie, ale udržala si prednú časť podľa súčasného dizajnu Mitsubishi. Pohonná jednotka je vidlicový šesťvalec MIVEC s objemom 3,8 litra a výkonom 196 kW/266 koní a krútiacim momentom 350 Nm pre výbavu GT. Atmosférická verzia GS má radový štvorvalec MIVEC s objemom 2,4 litra a výkonom 121 kW/165 koní.

Úrovne výbavy
 Eclipse GS: Základný model s predným náhonom s 2,4-litrovým radovým štvorvalcom 4G69 so 16 ventilmi, rozvodom SOHC a výkonom 121 kW/164 koní.
 Eclipse GS Sport Spyder: Kabriolet s predným náhonom s 2,4-litrovým radovým štvorvalcom 4G69 so 16 ventilmi, rozvodom SOHC a výkonom 121 kW/164 koní.
 Eclipse GS Sport: Základný model s predným náhonom s 2,4-litrovým radovým štvorvalcom MIVEC so 16 ventilmi a výkonom 121 kW/164 koní.
 Eclipse GT: Model s predným náhonom s 3,8-litrovým vidlicovým šesťvalcom 6G75 s 24 ventilmi, rozvodom SOHC a výkonom 196 kW/266 koní.
 Eclipse GT Spyder: Kabriolet s predným náhonom s 3,8-litrovým vidlicovým šesťvalcom 6G75 s 24 ventilmi, rozvodom SOHC a výkonom 196 kW/266 koní.

Predaje
Celkovo sa predalo 906 876 automobilov Mitsubishi Eclipse.

Referencie

Iné projekty

Zdroj

Automobily Mitsubishi
Športové automobily
Automobily s predným náhonom
Automobily s pohonom 4 × 4
Kupé